Among Us

Among Us on InnerSlothin kehittämä ja julkaisema indie-videopeli, joka julkaistiin 15. kesäkuuta 2018. Peli sijoittuu avaruusteemaiseen ympäristöön, jossa 4–15 pelaajaa kiertää ympäri avaruusalusta joko valmistelemassa sitä laukaisua varten tai sabotoimassa sitä ja sen miehistöä riippuen siitä, kumpaan joukkueeseen he kuuluvat.

Alun perin Among Us julkaistiin vuonna 2018, mutta se sai suuren suosion vasta vuonna 2020, kun monet tunnetut Twitch-striimaajat ja tubettajat alkoivat pelata sitä. Pelin jatko-osa oli kehitteillä, mutta se peruttiin alkuperäisen pelin suosion vuoksi. 10. marraskuuta 2022 julkaistiin Among Us VR, joka on nimensä mukaisesti virtuaalitodellisuusversio Among Usista. 20. helmikuuta 2025 Innersloth julkisti Among Us 3D:n, joka on sama kuin Among Us VR, mutta ilman virtuaalitodellisuutta. Se tulee olemaan yhteensopiva Among Us VR:n kanssa, mutta ei alkuperäisen Among Usin kanssa.

 Pelaaminen 
Pelissä on moninpeli, joka tukee 4–15 pelaajaa (alun perin 4–10 pelaajaa). Pelaajista 1–3 valitaan satunnaisesti huijareiksi (Impostor), kun muut ovat miehistön jäseniä (Crewmate). Miehistön jäsenet yrittävät suorittaa tehtäviä varmistaakseen, että alus/tukikohta on toimintakykyinen, ja huijarit yrittävät sabotoida alusta/tukikohtaa ja tappaa miehistön jäsenet. Huijarit näyttävät tavallisilta miehistön jäseniltä, jolloin heitä ei erota muista. Huijarit kuitenkin näkevät, ketkä muut ovat huijareita. Jos pelaaja löytää kuolleen ruumiin, hän voi ilmoittaa siitä, mikä johtaa ryhmäkokoukseen, jolloin kaikki tehtävät pysäytetään ja pelaajat kokoontuvat keskustelemaan murhaa ympäröivistä todisteista ja siitä, kuka voisi olla huijari. Kokouksessa järjestetään äänestys, ja se joka saa eniten ääniä, poistetaan pelistä. Miehistön jäsenet voittavat suorittamalla kaikki tehtävät ennen huijarien voittoa tai löytämällä ja poistamalla kaikki huijarit. Jotta huijarit voisivat voittaa, heidän on tapettava miehistön jäseniä, kunnes heitä on yhtä paljon jäljellä kuin huijareita, tai onnistumalla aluksen sabotoinnissa. Pelissä ei ole sisäänrakennettua äänikeskustelua, joten pelaajien on käytettävä kommunikointiin pelin keskusteluhuonetta tai erillistä sovellusta, kuten Discordia.

Pelissä on viisi eri karttaa, joilla pelata. Ensimmäinen kartta, avaruusalus nimeltä The Skeld, oli pelissä jo sen julkaisun yhteydessä. Toinen kartta, pilvenpiirtäjä nimeltä MIRA HQ, julkaistiin 8. elokuuta 2019. Kolmas kartta, lumiplaneetalla sijaitseva tukikohta Polus, julkaistiin 12. marraskuuta 2019. Neljäs kartta, Henry Stickmin -pelisarjaan perustuva ilmalaiva nimeltä The Airship, julkaistiin 31. maaliskuuta 2021. Viides kartta, autiosaarelle sijoittuva  The Fungle julkaistiin 24. lokakuuta 2023. 

Yhdessä pelissä oli mahdollista olla alun perin enintään 10 pelaajaa ja enintään 3 huijaria. 15. kesäkuuta 2021 tehtiin ensimmäistä kertaa mahdolliseksi 15 pelaajan pelit. 9. marraskuuta 2021 miehistön jäsenille ja huijarille lisättiin toissijaisia rooleja. Osa miehistön jäsenistä voi toimia joko tiedemiehinä () tai insinööreinä (). Tiedemiehet voivat katsoa missä tahansa päin karttaa pelaajien elinkäyriä. Insinöörit puolestaan voivat käyttää venttiilejä, joita normaalisti kykenisivät käyttämään vain huijarit. Osa huijareista taas voi toimia muodonmuuttajina () ja naamioitua joksikin miehistön jäsenistä. Lisäksi kuollut miehistön jäsen voi toimia suojelusenkelinä () ja antaa muille pelaajille suojan yhtä huijarin tappoyritystä vastaan.

18. kesäkuuta 2024 peliin lisättiin kolme uutta roolia: Jäljittäjä (), Äänentekijä () ja Aave (). Jäljittäjä on miehistön jäsenen rooli, jonka avulla toiseen pelaajaan voi laittaa jäljittimen, jonka avulla jäljittäjä voi hetkellisesti seurata toista pelaajaa henkilökohtaisesta kartastaan. Äänentekijä on myös miehistön jäsenen rooli, jonka ominaisuus on passiivinen, kun äänentekijä kuolee, hänestä kuluu ääni ja hänen ruumiinsa sijainnin suunta näkyy muille pelaajille hetkellisesti. Aave on huijarin rooli, jonka avulla pelaaja voi muuttua hetkellisesti näkymättömäksi, mutta ei kuitenkaan mennä seinien läpi.

 Televisiosarja 

8. kesäkuuta 2024 Innersloth julkisti tulevan Among Usiin perustuvan animaatiosarjan, jonka tekee yhteistyössä A CBS Studiosin kanssa. Sarjassa ääninäyttelee Randall Park, Ashley Johnson, Yvette Nicole Brown, Elijah Wood, Dan Stevens, Liv Hewson, Kimiko Glenn, Patton Oswalt, Debra Wilson, Phil LaMarr ja Wayne Knight.

 Katso myös 
 Space Station 13
 Mafioso

 Lähteet 

 Aiheesta muualla 
 Viralliset verkkosivut

Luokka:Vuoden 2018 videopelit
Luokka:Indie-videopelit
Luokka:Verkkomoninpelit
Luokka:Windows-pelit
Luokka:Android-pelit
Luokka:iOS-pelit
Luokka:Nintendo Switch -pelit
Luokka:Yhdysvalloissa kehitetyt videopelit